Rīgā, 2022.gada 25.maijā

Rīgas 1. vidusskolas vecākiem

Cienījamie vecāki!

Paldies Jums par sniegto atbalstu skolas, izglītības programmu akreditācijā un skolas direktores profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Rīgas 1. vidusskola un tās īstenotās izglītības programmas *Pamatizglītības otrā posma programma, Pamatizglītības otrā posma mazākumtautību programma, Vispārējās vidējās izglītības vispārizglītojošā virziena programmas, Vispārējās vidējās izglītības programma, Vispārējās vidējās izglītības vispārizglītojošā virziena mazākumtautību programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.
2. Skolas direktores Ainas Klīves darbs tiek vērtēts labi, tādējādi atzīstot, ka direktorei tikpat aktīvi arī nākamajos gados ir jāturpina darbs pārmaiņu ieviešanai izglītības iestādē.
3. Rīgas 1. vidusskolas stiprās puses ir skolai pieejamās informācijas un komunikācijas tehnoloģijas un digitālie resursi izglītības programmu efektīvai īstenošanai. Skolā, lai nodrošinātu skolēniem mūsdienīgas zināšanas, prasmes un kompetences, tiek mērķtiecīgi un sistemātiski strādāts pie lietpratības pieejas mācību satura tālmācības mācību līdzekļu izstrādes un to ieviešanas visos mācību priekšmetos. Vēlamies arī atzīmēt skolas direktores kompetences un ieguldījumu pārmaiņu procesu ieviešanā skolā definēto mērķu sasniegšanai.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas dibinātāju, direktori un vietniekiem, skolotājiem, atbalsta personālu, skolas padomes un vecāku pārstāvjiem, skolēnu pašpārvaldes pārstāvjiem.
2. Skolas (virtuāla) apskate kopā ar direktori.
3. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā *e-klase*, mācību vide *Moodle*, audzināšanas darba prioritātes, skolēnu kavējumi, u.c.).
4. Situāciju analīze par pedagoģijas, skolvadības un skolas aktuālās darbības jautājumiem.
5. Tīmekļvietnes un komunikācijas sociālajos medijos analīze.

Kā skolai svarīgākos veicamos darbus turpmākajos gados akreditācijas ekspertu komisija ir noteikusi pašvērtēšanas un ar to saistīto attīstības plānošanas pilnveidošanu, tai skaitā audzināšanas darba kvalitātes plānošanu, tā sekmējot mērķtiecīgu vadības un pedagogu darbību, sasniedzot plānotos rezultātus izglītības procesā. Lai izglītojamie sasniegtu augstākus mācību rezultātus valsts centralizētajos eksāmenos, pievērst uzmanību skolēnu ikdienas mācību sasniegumu dinamikas datu analīzes pilnveidei un daudzveidīgai preventīva darba īstenošanai.

Novēlu Jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Natālija Geriņa